Jonathan Edwards
        
         (britisk friidrettsutøver)
Store norske leksikon,Sport og spill,Friidrett,Hopp
Jonathan Edwards er en britisk tidligere friidrettsutøver som regnes som en av tidenes beste mannlige utøvere i tresteg. Han vant OL-gull i 2000 og ble verdensmester i 1995 og 2001. Han er verdensrekordholder i tresteg med 18,29 meter. Rekorden ble satt i 1995.
Idrettskarriere Allerede i tidlig skolealder ble det klart at Edwards hadde et stort talent for tresteg. Han deltok jevnlig i konkurranser, men fram til 1993 konkurrerte han ikke på søndager på grunn av sin sterke kristne tro. Det førte blant annet til at han ikke kunne delta i VM i Tokyo i 1991. I 1993 bestemte han seg for å konkurrere også på søndager i samråd med sin far, som var prest. I etterkant av karrieren har Edwards flere ganger uttalt at han ikke lenger er troende. Edwards sitt første mesterskap på en søndag ble VM i 1993, der han tok bronse.Etter mange år rett bak de aller beste i verden så ble 1995 Edwards sitt store år. Allerede tidlig på året viste han stor framgang og hoppet 18,43 meter i et stevne i europacupen. Det var over 50 centimeter lengre enn gjeldende verdensrekord, men litt for mye medvind gjorde at det ikke ble godkjent som rekord.I VM i Göteborg i august 1995 tok Edwards sitt første mesterskapsgull med seier i en historisk konkurranse der han forbedret verdensrekorden to ganger. Han ble første mann i verden med et godkjent sprang over 18 meter med sine 18,16 meter, deretter forbedret han sin egen rekord til 18,29 meter i et senere forsøk. Rekorden er fortsatt gjeldende verdensrekord.Edwards vant totalt fem VM-medaljer i fem strake utendørsmesterskap fra 1993 til 2001. Han vant VM-gull i 2001, samt sølv i 1997 og bronse i 1999. Han ble også europamester i 1998 og vant gull i Samveldelekene i 2002. Edwards ble olympisk mester i tresteg i 2000 og tok OL-sølv i 1996. Gullet i Sydney i 2000 var hans fjerde deltagelse i sommer-OL. Han klarte ikke å kvalifisere seg for finalen i 1988 eller 1992. I 1996 var han den største favoritten til gull, men måtte nøye seg med sølvet bak amerikaneren Kenny Harrison. Edwards hoppet da 17,88 meter, som per juni 2021 fortsatt er det lengste hoppet i OL som ikke har gitt gullmedalje. TV-karriere Etter idrettskarrieren har Edwards jobbet som kommentator og programleder på TV, særlig med friidrettssendingene til BBC. Han har også jobbet som programleder for sykkelsendingene til Eurosport. Les mer i Store norske leksikon friidrett tresteg olympiske mestere i friidrett, menn utvikling av verdensrekordene i friidrett